**ΠΑΝΕΠΙΣΤΗΜΙΟ ΠΕΛΟΠΟΝΝΗΣΟΥ**

**ΣΧΟΛΗ ΚΟΙΝΩΝΙΚΩΝ ΕΠΙΣΤΗΜΩΝ**

**ΤΜΗΜΑ ΚΟΙΝΩΝΙΚΗΣ ΚΑΙ ΕΚΠΑΙΔΕΥΤΙΚΗΣ ΠΟΛΙΤΙΚΗΣ**

**ΜΠΣ Εκπαιδευτικά Προγράμματα και Υλικό (συμβατικές και e-Μορφές): Πολιτικές και Πρακτικές**

**Μάθημα:**

**«Η θέσμιση της Σχολικής Αξιολόγησης: Κοινωνιολογικές Προσεγγίσεις Εκπ. Πολιτικών»**

**Διδάσκουσα καθηγήτρια: Δέσποινα Τσακίρη**

**Θέμα εργασίας: Διερεύνηση των παραγόντων που καθορίζουν τη γονεϊκή επιλογή σχολείου**

**Μεταπτυχιακή φοιτήτρια: Κλουτσινιώτη Κωνσταντίνα**

**ΙΟΥΛΙΟΣ 2019**

Περιεχόμενα

[Εισαγωγή 3](#_Toc14946905)

[1. Θεωρητικό υπόβαθρο 4](#_Toc14946906)

[1.1. Γονεϊκή επιλογή σχολείου 4](#_Toc14946907)

[1.1.1. Γονεϊκή επιλογή και ιδιωτική εκπαίδευση 5](#_Toc14946908)

[2. Βιβλιογραφική επισκόπηση 6](#_Toc14946909)

[3. Σύνθεση και κριτική αποτίμηση ερευνών 10](#_Toc14946910)

[Βιβλιογραφία 12](#_Toc14946911)

[Παράρτημα 1: Εσχάρα ερευνών 14](#_Toc14946912)

[Παράρτημα 2: Έρευνες που χρησιμοποιήθηκαν 17](#_Toc14946913)

# Εισαγωγή

 Στη σημερινή εποχή η ύπαρξη της κοινωνίας της πληροφορίας σε συνδυασμό με το φαινόμενο της παγκοσμιοποίησης[[1]](#footnote-2) οδηγούν στην ανάγκη βελτίωσης του βιοτικού επιπέδου (Γρόλλιος, 2005) και, συνεπώς, αυξάνονται οι απαιτήσεις για την παροχή υψηλότερου επιπέδου εκπαίδευσης. Οι γονείς, προκειμένου να αντεπεξέλθουν τα παιδιά τους στις απαιτήσεις και τον ανταγωνισμό της παγκοσμιοποιημένης αγοράς, είτε στρέφονται προς ιδιωτικά σχολεία είτε προς δημόσια σχολεία, τα οποία φημίζονται για τις καλές επιδόσεις τους. Παρατηρείται δε το φαινόμενο, οι γονείς που ανήκουν στα κατώτερα κοινωνικά στρώματα να ενδιαφέρονται περισσότερο η φοίτηση των παιδιών τους στο σχολείο να είναι απλώς «φυσιολογική», ενώ οι γονείς που ανήκουν στα ανώτερα κοινωνικά στρώματα να θεωρούν μείζονος σημασίας τη σχολική φοίτηση των παιδιών τους (Τσακίρη, 2009).

 Το ενδιαφέρον της διεθνούς επιστημονικής κοινότητας στρέφεται όλο και περισσότερο προς τη γονεϊκή επιλογή του επιθυμητού σχολείου. Η παρούσα εργασία διερευνά τους παράγοντες που καθορίζουν τη γονεϊκή επιλογή σχολείου και προβάλλει ως μια αξιολόγηση της εκπαιδευτικής διαδικασίας από τους γονείς. Πιο συγκεκριμένα, στο πρώτο κεφάλαιο εξετάζεται η έννοια της γονεϊκής επιλογής σχολείου και γίνεται μια μικρή αναφορά στην ιδιωτική εκπαίδευση. Στο δεύτερο κεφάλαιο ακολουθεί η παρουσίαση τεσσάρων ερευνών από τον διεθνή χώρο αλλά και την Ελλάδα σχετικά με τους παράγοντες για τους οποίους οι γονείς επιλέγουν ένα σχολείο για τη φοίτηση των παιδιών τους. Τέλος, επιχειρείται η σύνθεση και η κριτική αποτίμηση των κυριότερων αποτελεσμάτων των ερευνών, προκειμένου να προκύψουν θέματα για περαιτέρω διερεύνηση.

# Θεωρητικό υπόβαθρο

# Γονεϊκή επιλογή σχολείου

Οι παράγοντες σύμφωνα με τους οποίους οι γονείς επιλέγουν ένα σχολείο, τα κριτήρια που το αξιολογούν και οι πρακτικές που αναπτύσσουν για να ικανοποιήσουν τις προσδοκίες τους σχετικά με τη φοίτηση των παιδιών τους σε συγκεκριμένα σχολεία διαφοροποιούνται ανά περιοχή και κοινωνική τάξη (Τσακίρη, 2009).

Ως επιλογή θεωρείται η εκδήλωση της ελευθερίας του ατόμου και η έκφραση της θέλησής του, μέσω της οποίας μια πρόθεσή του παίρνει συγκεκριμένη μορφή. Όμως, πολλές φορές το δικαίωμα της επιλογής, εξαιτίας του εγωισμού και των ατομικών συμφερόντων, καταλήγει σε επίδειξη ισχύος καθώς κινητοποιεί τους άνισα κατανεμημένους πόρους ανάμεσα στους ανθρώπους. Με αυτόν τον τρόπο, ορισμένοι γονείς επιδεικνύουν τη δύναμή τους, έχοντας τη δυνατότητα να επιλέξουν για τη φοίτηση των παιδιών τους το σχολείο που θεωρούν καλύτερο, ενώ ορισμένοι άλλοι γονείς δεν έχουν αυτή τη δυνατότητα (Van Zanten, 2009, όπ. αναφ. στο Σαμαρά, 2013).

Τα κριτήρια σύμφωνα με τα οποία οι γονείς επιλέγουν το σχολείο φοίτησης των παιδιών τους εξαρτώνται από το οικονομικό, κοινωνικό και πολιτισμικό τους κεφάλαιο (Walfrord, 1992, όπ. αναφ. στο Van Zanten, 2005). Οι γονείς που ανήκουν στα προνομιούχα κοινωνικά στρώματα έχουν τη δυνατότητα – εξαιτίας του οικονομικού, κοινωνικού και πολιτισμικού κεφαλαίου που διαθέτουν – να επιλέξουν το σχολείο που επιθυμούν για τη φοίτηση των παιδιών τους, παρεμβαίνοντας στη σχολική ζωή. Δεν παρατηρείται όμως το αντίστοιχο στους γονείς των κατώτερων κοινωνικών στρωμάτων, οι οποίοι – επειδή δεν διαθέτουν το ανάλογο οικονομικό, κοινωνικό και πολιτισμικό κεφάλαιο – δεν έχουν ελευθερία στην επιλογή σχολείου (Γκιτζίρης, 2012, όπ. αναφ. στο Θεοχάρη, 2013).

Οι παράγοντες επιλογής σχολείου των γονέων των κατώτερων κοινωνικών στρωμάτων διαφοροποιούνται από εκείνους των μεσαίων και ανώτερων. Οι πρώτοι θέτουν ως βασικούς παράγοντες την αμεσότητα και την πρακτικότητα (π.χ. ησυχία, απόσταση από το σπίτι, ωράριο, επιθυμία του παιδιού, διευκόλυνση στον τρόπο μεταφοράς, παρέα κ.λπ.) ενώ οι δεύτεροι το ιδανικό και συμφέρον (ακαδημαϊκότητα, σχολική φήμη, πολιτιστικό κεφάλαιο, εγκαταστάσεις κ.λπ.) (Σαμαρά, 2013).

Ο ρόλος της οικογένειας είναι καθοριστικός για τη διατήρηση της κοινωνικής τάξης και *«την αναπαραγωγή της δομής του κοινωνικού χώρου και των κοινωνικών σχέσεων»* (Bourdieu, 1980, όπ. αναφ. στο Σαμαρά, 2013, σελ.15). Από κοινωνιολογικής απόψεως, οι γονείς, μέσω της εκπαίδευσης, είναι οι βασικοί φορείς αναπαραγωγής των ενίοτε κοινωνικών προνομίων (Van Zanten, 2005). Οι γονείς των μεσαίων και ανώτερων κοινωνικών στρωμάτων έχουν συνειδητοποιήσει ότι η επιλογή σχολείου για το παιδί τους είναι πολύ σημαντική, καθώς θα το οδηγήσει την επιτυχία και την κοινωνική κινητικότητα. Όμως δεν μπορούν να δοθούν στην εκπαιδευτική διαδικασία όροι της αγοράς καθώς δεν έχουν συνειδητοποιήσει όλοι οι γονείς τη σημαντικότητα της επιλογής σχολείου και δεν μπορούν όλοι να ασκήσουν ελεύθερα την εν λόγω επιλογή (Visier & Zoia, 2008, όπ. αναφ. στο Σαμαρά, 2013).

Σύμφωνα με την έρευνα των Raveaud & Van Zanten (2007) οι γονείς περιγράφουν ως ιδανικό σχολείο για τα παιδιά τους ένα σχολείο το οποίο θα τους δίνει τη δυνατότητα να είναι ευτυχισμένα και επιτυχημένα, ενώ παράλληλα θα τους προσφέρει ευκαιρίες να κοινωνικοποιηθούν και να έχουν μια ικανοποιητική σταδιοδρομία. Όμως, επειδή δεν γίνεται ένα σχολείο να πληροί ταυτόχρονα όλα τα ανωτέρω κριτήρια, οι γονείς καλούνται να τα ιεραρχήσουν.

# Γονεϊκή επιλογή και ιδιωτική εκπαίδευση

Η επιλογή ιδιωτικού σχολείου παρουσιάζεται ως ένας τρόπος αποφυγής της σχολικής ανάμειξης, κυρίως για τους γονείς – οι οποίοι ανήκουν κατά κύριο λόγο στα προνομιούχα κοινωνικά στρώματα – που η φοίτηση των παιδιών τους υπάγεται σε σχολεία που δεν έχουν καλή φήμη και δεν τους δίνεται η δυνατότητα να φοιτήσουν σε κάποιο άλλο δημόσιο σχολείο δικής τους επιλογής (Visier & Zoia, 2008, όπ. αναφ. στο Σαμαρά 2013).

Οι γονείς κάνουν την εν λόγω επιλογή κατά βάση προκειμένου να βελτιωθούν τα σχολικά αποτελέσματα των παιδιών τους μέσα σε ένα καλύτερο σχολικό πλαίσιο. Τα ιδιωτικά σχολεία, παράλληλα με την πνευματική ανάπτυξη κάθε μαθητή, είναι σε θέση να προσφέρουν εξατομικευμένη διδασκαλία και μάθηση σε μεγαλύτερο βαθμό συγκριτικά με τα περισσότερα δημόσια σχολεία. Επιπλέον, αναλόγως με το γνωστικό επίπεδο του παιδιού, οι γονείς μπορούν να επιλέξουν ένα ιδιωτικό σχολείο αριστείας ή επανορθωτικής διδασκαλίας. Οι γονείς που επιλέγουν ένα τέτοιο σχολείο για τη φοίτηση των παιδιών τους ενεργοποιούν το οικονομικό, πολιτισμικό και κοινωνικό τους κεφάλαιο, προκειμένου να ενημερωθούν για τη φήμη κάθε ιδιωτικού σχολείο και τα άμεσα και έμμεσα κόστη που σχετίζονται με αυτό (Van Zanten &
Obin, 2008, όπ. αναφ. στο Σαμαρά, 2013). Με αυτόν τον τρόπο διαφαίνεται ότι η ιδιωτική εκπαίδευση αποτελεί προνόμιο εκείνων που έχουν υψηλό κοινωνικό, οικονομικό και πολιτισμικό κεφάλαιο, ενισχύοντας τις κοινωνικές ανισότητες (Van Zanten & Kosunen, 2013).

# Βιβλιογραφική επισκόπηση

Το παραπάνω θεωρητικό πλαίσιο τεκμηριώνεται μέσα από τη σχετική επισκόπηση της βιβλιογραφίας. Αρχικά, οι **Ball et. al. (1995)** μέσω μιας έρευνας που πραγματοποίησαν στην ευρύτερη περιοχή του Λονδίνου, όπου η γονεϊκή επιλογή σχολείου αποτελεί έναν από τους βασικούς άξονες της εκπαιδευτικής πολιτικής, διερευνούν τις κοινωνικές ταξικές διακυμάνσεις σχετικά με την επιλογή σχολείου στη συγκεκριμένη περιοχή. Η έρευνά τους βασίζεται σε μια μελέτη ESRC για τις δυνάμεις της αγοράς στον χώρο της εκπαίδευσης και εστιάζει τόσο στην παρουσίαση της σχέσης της κοινωνικής τάξης με τα σχολικά πρότυπα στο πλαίσιο της «αγοράς» στην εκπαίδευση, όσο και στο να ξεπεράσει τον απλό εμπειρισμό που κυριαρχεί στις έρευνες σχετικά με τη γονεϊκή επιλογή και να αναπτυχθεί ένα εννοιολογικό σύστημα μέσα στο οποίο η γονεική επιλογή θα μπορεί να αναλυθεί κοινωνιολογικά. Ακολουθήθηκε η ποιοτική προσέγγιση και για τη συλλογή των δεδομένων χρησιμοποιήθηκαν 70 εις βάθος ημιδομημένες συνεντεύξεις από γονείς παιδιών που φοιτούν στην έκτη τάξη του δημοτικού, στο πλαίσιο της επιλογής ενός γυμνασίου. Οι συνεντεύξεις διεξήχθησαν στα τέλη του 1991 και στις αρχές του 1992 και τα δεδομένα αφορούν κυρίως τρεις γειτονικές περιοχές (LEAS): Riverway, Westway και Northwark.

Τα ευρήματα της έρευνας έδειξαν ότι οι γονείς που ανήκουν στη μεσαία τάξη αξιοποιούν την αγορά στον χώρο της εκπαίδευσης για να διατηρήσουν ή να επιβεβαιώσουν τα προνόμια της τάξης τους. Επιπλέον, οι ερευνητές τονίζουν την αλληλεπίδραση της κοινωνικής τάξης, του πολιτισμικού κεφαλαίου και της επιλογής στην εκπαίδευση και επισημαίνουν ότι η γνώση του συστήματος αποτελεί μέρος του πολιτισμικού κεφαλαίου, το οποίο διαφοροποιεί τους γονείς της μεσαίας τάξης από εκείνους της εργατικής και τους ωθεί προς συγκεκριμένες επιλογές. Οι πρώτοι θα λάβουν περισσότερο υπόψη τους για την επιλογή σχολείου τη φήμη του, την αποδοτικότητα και το πολιτισμικό κεφάλαιο ενώ οι δεύτεροι το ωράριο του σχολείου και την απόσταση από το σπίτι. Επίσης, γίνεται αντιληπτό ότι η επιλογή του σχολείου είναι η πρώτη από μια σειρά κομβικών αποφάσεων σχετικών με τη σχολική καριέρα του παιδιού και εδραιώνεται σε μακροπρόθεσμες προσδοκίες των γονέων για το μορφωτικό επίπεδο του παιδιού και ότι η επιλογή σχολείου επηρεάζεται από τα προσωπικά εκπαιδευτικά βιώματα των γονέων. Τέλος, σύμφωνα με τη θεωρία του Bourdieu, καταλήγουν στο συμπέρασμα ότι η χρησιμοποίηση του συστήματος από τη μεσαία τάξη είναι μια στρατηγική αναπαραγωγής, κατά την οποία τα μέλη μιας τάξης – συνειδητά ή ασυνείδητα – διατηρούν ή βελτιώνουν την κοινωνική τους τάξη.

Η έρευνα των **Van Zanten και Kosunen (2013)** αναλύει την επίδραση του έργου του Ball στην έρευνα σχετικά με την αγορά και την επιλογή σχολείου σε πέντε χώρες της Ευρώπης (Φιλανδία, Γαλλία, Νορβηγία, Ισπανία και Σουηδία). Οι ερευνητές εστιάζουν κυρίως στην διακίνηση των ιδεών, λαμβάνοντας υπόψη τη σχέση τους με τις κοινωνικές και πολιτικές αλλαγές καθώς και με την οργάνωση των ερευνητικών κοινοτήτων. Η ανασκόπηση της εμπειρικής τους ανάλυσης βασίζεται σε δύο βήματα: Πρώτον, σε μια ανάλυση του έργου του Ball στις αγορές της εκπαίδευσης, δίνοντας βάση στο περιεχόμενο των δημοσιεύσεών του, στα γενικότερα χαρακτηριστικά της ερευνητικής του δράσης και σε μια πιο επιφανειακή σύγκριση με το σχετικό έργο Βρετανών ερευνητών και, δεύτερον, στην επιλογή πέντε ευρωπαϊκών χωρών όπου υπήρξε επαρκής αριθμός μελετών σχετικών με τις αγορές και την επιλογή σχολείου, στις οποίες είναι εμφανής η επιρροή από το έργο του Ball. Ως μέσο συλλογής δεδομένων χρησιμοποιήθηκε η πολιτική ανάλυση, τα δοκίμια επανεξέτασης και διάφορα είδη έρευνας στο διαδίκτυο. Τελευταίο μέρος του δεύτερου βήματος αποτέλεσε η συλλογή και ανάλυση σχετικών άρθρων που διαφαίνεται η επιρροή του Ball.

Τα αποτελέσματα της εν λόγω μελέτης έδειξαν ότι η έρευνα του Ball σχετικά με την επιλογή σχολείου έχει επηρεάσει μελέτες οι οποίες ασχολούνται με το ίδιο θέμα σε άλλες χώρες της Ευρώπης. Σε πολλές δημοσιεύσεις, δε, η εν λόγω επιρροή φαίνεται αρκετά έντονη τόσο όσον αφορά την ευαισθητοποίηση σε νέα θέματα, τις ερωτήσεις και τις προσεγγίσεις όσο και την παροχή σχετικών εννοιών, γόνιμων ερευνητικών οδηγιών και ερμηνειών που προκαλούν σκέψη. Επιπλέον, οι ερευνητές τονίζουν ότι η ιδιωτική εκπαίδευση, η οποία θεωρείται αποτέλεσμα κρατικών και παγκόσμιων πιέσεων, αποτελεί σύμφωνα με τον Ball κυρίως προνόμιο εκείνων που έχουν υψηλό κοινωνικοπολιτισμικό υπόβαθρο και οικονομική ευχέρεια. Οπότε οι κοινωνικές ανισότητες ενισχύονται μέσω της ιδιωτικής εκπαίδευσης. Επίσης, γίνεται αντιληπτό ότι η επιλογή των γονέων σχετικά με το σχολείο φοίτησης των παιδιών τους εξαρτάται από τις ταξικές τους συνήθειες και πρακτικές και επισημαίνεται ότι η μεσαία τάξη χρησιμοποιεί την επιλογή σχολείου για να αναπαράγει τα προνόμια της τάξης της και ταυτοχρόνως να αποκλείσει ευκαιρίες για τα χαμηλότερα κοινωνικά στρώματα.

Οι **Alegre και Benito (2012)** διεξήγαγαν μεταξύ του 2008 και 2009 μια έρευνα σχετικά με τις πρακτικές που υιοθετούν οι γονείς που συμμετέχουν στη διαδικασία επιλογής σχολείου στη Βαρκελώνη. Πιο συγκεκριμένα, οι ερευνητές εστιάζουν στους τύπους των ανησυχιών και των πιέσεων που δέχονται οι γονείς κατά τη διάρκεια επιλογής σχολείου για τη φοίτηση του παιδιού τους, αναλύουν το επίπεδο και το είδος των γνώσεων που κατέχουν οι γονείς σχετικά με την επιλογή σχολείου καθώς και τον τρόπο με τον οποίο χρησιμοποιούν και επωφελούνται από τις πηγές πληροφόρησης και, τέλος, εντοπίζουν τρεις άνισες θέσεις στις οποίες βρίσκονται οι γονείς κατά τη διαπραγμάτευση της επιλογής σχολείου και οι οποίες συνδέονται άμεσα με τις διαφορετικές κοινωνικές τάξεις στις οποίες ανήκουν. Η μελέτη τους βασίζεται σε έρευνες που πραγματοποιήθηκαν μέσω μιας ποσοτικής και μιας ποιοτικής προσέγγισης. Στην ποσοτική προσέγγιση χορηγήθηκαν ερωτηματολόγια σε ένα αντιπροσωπευτικό δείγμα 3.245 οικογενειών (το 23% όλων των οικογενειών της Βαρκελώνης) ενώ η ποιοτική αποτελείται από 60 εις βάθος συνεντεύξεις οικογενειών με παιδιά στην ηλικία των τριών ετών[[2]](#footnote-3).

Το άρθρο αποτελεί μια απόπειρα σύνδεσής του με τα συμπεράσματα των Ball (στην Αγγλία) και Van Zanten (στη Γαλλία), οι οποίοι καταλήγουν στο συμπέρασμα ότι οι γονείς που είναι περισσότερο μορφωμένοι επωφελούνται περισσότερο στην επιλογή σχολείου, εξαιτίας του πολιτιστικού, κοινωνικού και οικονομικού τους κεφαλαίου. Σύμφωνα με τα κυριότερα ευρήματα της μελέτης, στην Καταλονία (ή τουλάχιστον στη Βαρκελώνη) η ανταγωνιστική λογική των γονέων στη σχολική επιλογή τείνει να είναι πιο κοντά με την αγγλική παρά με τη γαλλική, διατηρώντας βέβαια τα δικά της ιδιαίτερα χαρακτηριστικά και η πλειοψηφία των γονέων με υψηλότερο πολιτιστικό, κοινωνικό και οικονομικό κεφάλαιο αισθάνεται πιέσεις για να έχει πρόσβαση στην καλύτερη δυνατή γνώση σχετικά με τη σχολική επιλογή και επωφελείται περισσότερο συγκριτικά με τους γονείς χαμηλότερων κοινωνικών στρωμάτων. Επιπλέον, οι ερευνητές υποστηρίζουν ότι η κλιμάκωση του ανταγωνισμού μεταξύ των σχολείων αποτελεί χαρακτηριστικό στοιχείο της σχολικής επιλογής, στο οποίο συναινεί ως ένα βαθμό και ο θεσμός της οικογένειας μέσω της διαδικασίας της επιλογής σχολείου, καθώς αναζητά μηχανισμούς και στρατηγικές μέσω των οποίων θα επωφελούνται τόσο οι ίδιοι οι γονείς όσο και τα παιδιά τους. Ωστόσο, εξαιτίας των ανισοτήτων που επικρατούν ανάμεσα στις στρατηγικές θέσεις των οικογενειών, είναι πιο εύκολο για τους γονείς των ανώτερων και μεσαίων τάξεων να διατηρούν τον έλεγχο των απαραίτητων μηχανισμών αναπαραγωγής της προνομιακής τους θέσης στο παιχνίδι της επιλογής σχολείου.

Η **Παπακωνσταντίνου (2018)** στην έρευνά της, η οποία πραγματοποιήθηκε στον ελλαδικό χώρο, επιχειρεί την αποτύπωση και κατανόηση των οικογενειακών λογικών, οι οποίες οδηγούν στην επιλογή ενός ιδιωτικού σχολείου. Πιο συγκεκριμένα, εστιάζει στη μελέτη των απόψεων των γονέων των μαθητών πρωτοβάθμιας εκπαίδευσης προκειμένου να γίνουν φανερά τα αίτια ή τα κίνητρα επιλογής ενός ιδιωτικού σχολείου και να διαλευκανθούν οι λόγοι για τους οποίους δεν επιλέγουν για τη φοίτηση των παιδιών τους το δημόσιο σχολείο. Ακολουθήθηκε η ποιοτική προσέγγιση και η συλλογή των δεδομένων πραγματοποιήθηκε μέσα από ημιδομημένες – κυρίως τηλεφωνικές – συνεντεύξεις με χρονική διάρκεια περίπου μιας ώρας, στις οποίες συμμετείχαν και οι δύο γονείς. Το δείγμα επιλέχθηκε μέσα από διαδικασίες σκόπιμης δειγματοληψίας με a priori κριτήρια: γονείς των οποίων τουλάχιστον ένα παιδί να φοιτά στην πρωτοβάθμια εκπαίδευση ως την τρίτη δημοτικού, ανυπαρξία ενίσχυσης ή υποτροφίας από τη μεριά του ιδιωτικού σχολείου και ιδιωτικά σχολεία τα οποία γνωρίζουν μεγάλη ζήτηση και επιτυγχάνουν την εγγραφή μεγάλου αριθμού μαθητών. Το δείγμα αποτελείται από συνολικά είκοσι γονείς (εφτά μπαμπάδες και δεκατρείς μαμάδες) ηλικίας από 36 ως 47 ετών, κατοίκους του δήμου Αθηναίων και άλλων – κυρίως βορειοανατολικών – δήμων της Αττικής. Η επαφή με τους συμμετέχοντες γονείς έγινε μέσω του κοινωνικού δικτύου της ερευνήτριας και ακολουθήθηκε η μέθοδος της χιονοστιβάδας.

Τα αποτελέσματα της έρευνας ανέδειξαν ως έναν κυρίαρχο παράγοντα διαμόρφωσης των οικογενειακών λογικών που βρίσκονται πίσω από την επιλογή της ιδιωτικής εκπαίδευσης το βίωμα ή αλλιώς την προσωπική σχολική εμπειρία, ο οποίος φαίνεται να επηρεάζει έντονα τους γονείς που έχουν φοιτήσει στην ιδιωτική εκπαίδευση. Επιπλέον, κυριότερα αίτια επιλογής ενός ιδιωτικού σχολείου αποτελούν η οργάνωση του σχολείου, η συνέπεια ως προς τη διδασκαλία, ο έλεγχος των μαθητών και της τάξης και η παροχή χρήσιμων, πρακτικών γνώσεων. Όσον αφορά την απόρριψη του δημόσιου σχολείου, τα αίτια σχετίζονται και πάλι με τα προσωπικά βιώματα, όμως σχετίζονται και με αντιλήψεις των γονέων, οι οποίες ορισμένες φορές θα μπορούσε να ισχυριστεί κανείς ότι εμπίπτουν στη σφαίρα των προκαταλήψεων. Πιο αναλυτικά, οι γονείς κρίνουν τα δημόσια σχολεία για την οργάνωσή τους, τη μαθητική τους σύνθεση και το διδακτικό και παιδαγωγικό έργο των εκπαιδευτικών.

# Σύνθεση και κριτική αποτίμηση ερευνών

Οι τέσσερις έρευνες οι οποίες αναλύθηκαν παραπάνω παρουσιάζουν σημαντική σύγκλιση σε αρκετά σημεία. Αρχικά, τα άρθρα των Ball et. al. (1995), Van Zanten και Kosunen (2013) και Alegre και Benito (2012) καταλήγουν στο συμπέρασμα ότι η επιλογή σχολείου εξαρτάται από την κοινωνική τάξη των οικογενειών και το πολιτισμικό και οικονομικό τους κεφάλαιο. Οι οικογένειες με υψηλότερο πολιτισμικό, κοινωνικό και οικονομικό κεφάλαιο έχουν καλύτερη πρόσβαση στη γνώση σχετικά με τη σχολική επιλογή – εξαιτίας των πιέσεων που αισθάνονται προς αυτή την κατεύθυνση – και επωφελούνται περισσότερο από την εν λόγω επιλογή συγκριτικά με τους γονείς των κατώτερων κοινωνικών τάξεων. Οπότε οι γονείς της μεσαίας και ανώτερης τάξης διαφοροποιούνται από εκείνους της εργατικής μέσω της επιλογής σχολείου, με αποτέλεσμα να ενισχύονται οι κοινωνικές ανισότητες.

Επιπλέον, και οι τρεις προαναφερθείσες έρευνες συγκλίνουν στο γεγονός ότι οι γονείς που ανήκουν στη μεσαία και ανώτερη τάξη χρησιμοποιούν την επιλογή σχολείου για τη φοίτηση των παιδιών τους για να αναπαράγουν τα προνόμια της τάξης τους και ταυτοχρόνως, σύμφωνα με τους Van Zanten και Kosunen (2013), να αποκλείουν ευκαιρίες για τις χαμηλότερες κοινωνικές τάξεις. Οπότε, οι γονείς της μεσαίας τάξης, μέσω της σχολικής επιλογής, αναζητούν στρατηγικές και μηχανισμούς για να επωφεληθούν τόσο οι ίδιοι όσο και τα παιδιά τους, διατηρώντας ή βελτιώνοντας την κοινωνική τους τάξη.

Επιπροσθέτως, οι Ball et. al. (1995) και Παπακωνσταντίνου (2018) υποστηρίζουν ότι η επιλογή σχολείου επηρεάζεται από τα προσωπικά και εκπαιδευτικά βιώματα των γονέων, ενώ, σύμφωνα με την Παπακωνσταντίνου (2018), επιπλέον παράγοντες που επηρεάζουν την επιλογή ενός ιδιωτικού σχολείου είναι η οργάνωση του σχολείου, η συνέπεια ως προς τη διδασκαλία, ο έλεγχος των μαθητών και της τάξης και η παροχή χρήσιμων, πρακτικών γνώσεων.

Από όλα τα παραπάνω συμπεραίνουμε ότι οι γονείς των μεσαίων και ανώτερων κοινωνικών τάξεων διαφοροποιούνται από εκείνους των κατώτερων ως προς τη σχολική επιλογή. Για τους πρώτους η εν λόγω επιλογή αποτελεί προτέρημα, καθώς επιδιώκουν να επωφεληθούν όσο το δυνατόν περισσότερο τόσο οι ίδιοι όσο και τα παιδιά τους, ενώ για τους δεύτερους αποτελεί εμπόδιο, καθώς δεν διαθέτουν το απαιτούμενο κοινωνικό, πολιτισμικό και οικονομικό υπόβαθρο.

Εν κατακλείδι, θα ήταν ενδιαφέρον να διερευνηθεί ο τρόπος με τον οποίο διαφοροποιούνται οι παράγοντες που επηρεάζουν τη γονεϊκή επιλογή σχολείου αναλόγως με το φύλο των γονέων, τον αριθμό των παιδιών τους ή τον τόπο διαμονής τους και η συσχέτισή τους, για παράδειγμα, με την κατάρτιση του εκπαιδευτικού προσωπικού.

# Βιβλιογραφία

 Alegre, M. À., & Benito, R. (2012). “The best school for my child?” Positions, dispositions and inequalities in school choice in the city of Barcelona. *British Journal of Sociology of Education, 33*(6), 849–871*.*doi:10.1080/01425692.2012.686896

 Ball, S. J., Bowe, R., & Gewirtz, S. (1995). Circuits of Schooling: A Sociological Exploration of Parental Choice of School in Social Class Contexts. *The Sociological Review, 43*(1), 52–78*.* doi:10.1111/j.1467-954x.1995.tb02478.x

 Γρόλλιος, Π. (2005). *Ιδεολογία, Παιδαγωγική και Εκπαιδευτική Πολιτική. Λόγος και
Πράξη των Εκπαιδευτικών Προγραμμάτων για την Εκπαίδευση*. Αθήνα: Gutenberg.

 Θεοχάρη, Ι. (2013). *Διερεύνηση των παραγόντων που επιδρούν στη διαμόρφωση των
κριτηρίων επιλογής της εξωσχολικής υποστήριξης των μαθητών από τους γονείς*.
Μεταπτυχιακή εργασία. Πανεπιστήμιο Πελοποννήσου, Κόρινθος.

 Raveaud, M., & Van Zanten, A. (2007). Choosing the local school: middle class parents’ values and social and ethnic mix in London and Paris. *Journal of Education Policy*, *22*(1), 107–124. doi:10.1080/02680930601065817

 Παπακωνσταντίνου, Α. (2018). Ιδιωτική εκπαίδευση: Λύση ανάγκης ή συνειδητή γονική επιλογή;. Στο Λ. Συμεού, Θ. Θάνος και Μ. Βρυωνίδης (Επιμ.), *3ο Πανελλήνιο Συνέδριο Κοινωνιολογίας της Εκπαίδευσης*. (σ. 137 – 148). Κύπρος: Ευρωπαϊκό Πανεπιστήμιο Κύπρου.

 Σαμαρά, Α. (2013). *Οι αντιλήψεις των γονέων σχετικά με το διάβημα της επιλογής του σχολείου φοίτησης των παιδιών τους*. Διπλωματική εργασία. Πανεπιστήμιο Πελοποννήσου, Κόρινθος.

 Τσακίρη, Δ. (2009). Οι κοινωνικές φαντασιακές σημασίες των χωρικών πρακτικών στην
εκπαίδευση: η περίπτωση της διαμόρφωσης του σχολικού χάρτη φοίτησης των μαθητών.Στο Σπυριδάκης Ε. (Επιμ.) *Μετασχηματισμοί του χώρου: Κοινωνικές και πολιτισμικές
διαστάσεις*. Αθήνα: Νήσος. 397-425.

 Van Zanten, A. (2005). New Modes of Reproducing Social Inequality in Education: The Changing Role of Parents, Teachers, Schools and Educational Policies. *European Educational Research Journal, 4*(3), 155–169*.* doi:10.2304/eerj.2005.4.3.1

 Van Zanten, A., & Kosunen, S. (2013). School choice research in five European countries: the circulation of Stephen Ball’s concepts and interpretations. *London Review of Education, 11*(3), 239–255*.*doi:10.1080/14748460.2013.840984

# Παράρτημα 1: Εσχάρα ερευνών

|  |  |  |  |  |  |
| --- | --- | --- | --- | --- | --- |
| **Έρευνα** | **Θεωρητικός προβληματισμός** | **Ερευνητικά ερωτήματα/υποθέσεις**  | **Ερευνητικά τεκμήρια** | **Μεθοδολογική προσέγγιση** | **Σημαντικά ευρήματα** |
| Ball et. al., 1995 | Οι κοινωνικές ταξικές διακυμάνσεις σχετικά με την επιλογή σχολείου στην ευρύτερη περιοχή του Λονδίνου. | Οι γονείς της μεσαίας τάξης αξιοποιούν πλήρως την «αγορά» στον χώρο της εκπαίδευσης για να διατηρήσουν ή να επιβεβαιώσουν τα πλεονεκτήματα της τάξης τους. | Mελέτη του ESRC.Νομοθετικά κείμενα.Προγενέστερες έρευνες. | Ποιοτική μέθοδος συλλογής δεδομένων με ημιδομημένες συνεντεύξεις 70 γονέων που τα παιδιά τους φοιτούν στην έκτη τάξη του δημοτικού, στο πλαίσιο της επιλογής γυμνασίου. | Οι γονείς της μεσαίας τάξης αξιοποιούν την αγορά στην εκπαίδευση για να διατηρήσουν ή να επιβεβαιώσουν τα προνόμια της τάξης τους.Υπάρχει αλληλεπίδραση της κοινωνικής τάξης, του πολιτισμικού κεφαλαίου και της επιλογής στην εκπαίδευση.Η γνώση του συστήματος αποτελεί μέρος του πολιτισμικού κεφαλαίου, το οποίο διαφοροποιεί τους γονείς της μεσαίας τάξης από εκείνους της εργατικής και τους ωθεί προς συγκεκριμένες επιλογές.Η επιλογή σχολείου επηρεάζεται από τα προσωπικά εκπαιδευτικά βιώματα των γονέων.Η χρησιμοποίηση του συστήματος από τη μεσαία τάξη είναι μια στρατηγική αναπαραγωγής, κατά την οποία τα μέλη μιας τάξης – συνειδητά ή ασυνείδητα – διατηρούν ή βελτιώνουν την κοινωνική τους τάξη. |
| Van Zanten και Kosunen (2013) | Η επίδραση του έργου του Ball στην έρευνα σχετικά με την αγορά και την επιλογή σχολείου σε πέντε χώρες της Ευρώπης. | Σε ποιο βαθμό και σε ποιες κατευθύνσεις το έργο του Ball έχει επηρεάσει τις μελέτες για την επιλογή σχολείου; | Περιεχόμενο των δημοσιεύσεων του Ball αλλά και γενικότερα χαρακτηριστικά της ερευνητικής του δράσης.Μελέτη των Felouzis, Maroy και Van Zanten (2013) για τις αγορές της εκπαίδευσης στις Ηνωμένες Πολιτείες και την Ευρώπη.Μελέτες από πέντε ευρωπαϊκές χώρες για την αγορά και την επιλογή σχολείου.Προηγούμενες έρευνες. | Εμπειρική ανάλυση των δημοσιεύσεων του Ball.Σύγκριση του έργου του Ball με το έργο βρετανών ερευνητών που ασχολούνται με την αγορά και την επιλογή σχολείου.Πολιτική ανάλυση.Δοκίμια επανεξέτασης και διάφορα είδη έρευνας στο διαδίκτυο. | Η έρευνα του Ball σχετικά με την επιλογή σχολείου έχει επηρεάσει μελέτες οι οποίες ασχολούνται με το ίδιο θέμα σε άλλες χώρες της Ευρώπης.Η ιδιωτική εκπαίδευση, η οποία θεωρείται αποτέλεσμα κρατικών και παγκόσμιων πιέσεων, αποτελεί κυρίως προνόμιο εκείνων που έχουν υψηλό κοινωνικοπολιτισμικό υπόβαθρο και οικονομική ευχέρεια. Οπότε οι κοινωνικές ανισότητες ενισχύονται μέσω της ιδιωτικής εκπαίδευσης.Η επιλογή των γονέων σχετικά με το σχολείο φοίτησης των παιδιών τους εξαρτάται από τις ταξικές τους συνήθειες και πρακτικές.Η μεσαία τάξη χρησιμοποιεί την επιλογή σχολείου για να αναπαράγει τα προνόμια της τάξης της και ταυτοχρόνως να αποκλείσει ευκαιρίες για τα χαμηλότερα κοινωνικά στρώματα. |
| Alegre και Benito (2012) | Οι πρακτικές που υιοθετούν οι γονείς που συμμετέχουν στη διαδικασία επιλογής σχολείου στη Βαρκελώνη. | Ποιοι είναι οι τύποι των ανησυχιών και των πιέσεων που δέχονται οι γονείς κατά τη διάρκεια επιλογής σχολείου για τη φοίτηση του παιδιού τους; Ποιο είναι το επίπεδο και το είδος των γνώσεων που κατέχουν οι γονείς σχετικά με την επιλογή σχολείου καθώς και ποιος είναι ο τρόπος με τον οποίο χρησιμοποιούν και επωφελούνται από τις πηγές πληροφόρησης; | Προγενέστερες έρευνες κυρίως των Van Zanten, Ball και Bourdieu. | Ποσοτική μέθοδος συλλογής δεδομένων με τη χορήγηση ερωτηματολογίων σε ένα αντιπροσωπευτικό δείγμα 3.245 οικογενειών.Ποιοτική μέθοδος συλλογής δεδομένων αποτελούμενη από 60 εις βάθος συνεντεύξεις οικογενειών με παιδιά στην ηλικία των τριών ετών. | Στην Καταλονία (ή τουλάχιστον στη Βαρκελώνη) η ανταγωνιστική λογική των γονέων στη σχολική επιλογή τείνει να είναι πιο κοντά με την αγγλική παρά με τη γαλλική, διατηρώντας βέβαια τα δικά της ιδιαίτερα χαρακτηριστικά.Η πλειοψηφία των γονέων με υψηλότερο πολιτιστικό, κοινωνικό και οικονομικό κεφάλαιο αισθάνεται πιέσεις για να έχει πρόσβαση στην καλύτερη δυνατή γνώση σχετικά με τη σχολική επιλογή και επωφελείται περισσότερο συγκριτικά με τους γονείς χαμηλότερων κοινωνικών στρωμάτων.Η κλιμάκωση του ανταγωνισμού μεταξύ των σχολείων αποτελεί χαρακτηριστικό στοιχείο της σχολικής επιλογής, στο οποίο συναινεί ως ένα βαθμό και ο θεσμός της οικογένειας μέσω της διαδικασίας της επιλογής σχολείου, καθώς αναζητά μηχανισμούς και στρατηγικές μέσω των οποίων θα επωφελούνται τόσο οι ίδιοι οι γονείς όσο και τα παιδιά τους.Εξαιτίας των ανισοτήτων που επικρατούν ανάμεσα στις στρατηγικές θέσεις των οικογενειών, είναι πιο εύκολο για τους γονείς των ανώτερων και μεσαίων τάξεων να διατηρούν τον έλεγχο των απαραίτητων μηχανισμών αναπαραγωγής της προνομιακής τους θέσης στο παιχνίδι της επιλογής σχολείου. |
| Παπακωνσταντίνου (2018) | Η αποτύπωση και η κατανόηση των οικογενειακών λογικών που οδηγούν στην επιλογή ενός ιδιωτικού σχολείου στην πρωτοβάθμια εκπαίδευση. | 1. Ποια είναι τα αίτια ή τα κίνητρα επιλογής ενός ιδιωτικού σχολείου από τους γονείς των μαθητών πρωτοβάθμιας εκπαίδευσης;2. Για ποιους λόγους δεν επιλέγουν το δημόσιο σχολείο για τη φοίτηση των παιδιών τους; | Προγενέστερες έρευνες | Ποιοτική μέθοδος συλλογής δεδομένων με ημιδομημένες συνεντεύξεις 20 γονέων ηλικίας 36 – 47 ετών, των οποίων έστω ένα παιδί φοιτά στην πρωτοβάθμια εκπαίδευση.Η επιλογή του δείγματος έγινε μέσα από διαδικασίες σκόπιμης δειγματοληψίας με a priori κριτήρια. | Κυρίαρχος παράγοντας διαμόρφωσης των οικογενειακών λογικών που βρίσκονται πίσω από την επιλογή ιδιωτικού σχολείου τα προσωπικά βιώματα των γονέων. Επιπλέον παράγοντες: η οργάνωση του σχολείου, ησυνέπεια ως προς τη διδασκαλία, ο έλεγχος των μαθητών και της τάξης και η παροχήχρήσιμων, πρακτικών γνώσεων.Τα αίτια απόρριψης του δημόσιου σχολείου σχετίζονται και πάλι με τα προσωπικά βιώματα, όμως σχετίζονται και με αντιλήψεις των γονέων, οι οποίες ορισμένες φορές θα μπορούσε να ισχυριστεί κανείς ότι εμπίπτουν στη σφαίρα των προκαταλήψεων. |

# Παράρτημα 2: Έρευνες που χρησιμοποιήθηκαν

 Alegre, M. À., & Benito, R. (2012). “The best school for my child?” Positions, dispositions and inequalities in school choice in the city of Barcelona*. British Journal of Sociology of Education, 33*(6), 849–871*.*doi:10.1080/01425692.2012.686896

 Ball, S. J., Bowe, R., & Gewirtz, S. (1995). Circuits of Schooling: A Sociological Exploration of Parental Choice of School in Social Class Contexts*. The Sociological Review, 43*(1), 52–78*.* doi:10.1111/j.1467-954x.1995.tb02478.x

 Παπακωνσταντίνου, Α. (2018). Ιδιωτική εκπαίδευση: Λύση ανάγκης ή συνειδητή γονική επιλογή;. Στο Λ. Συμεού, Θ. Θάνος και Μ. Βρυωνίδης (Επιμ.), *3ο Πανελλήνιο Συνέδριο Κοινωνιολογίας της Εκπαίδευσης*. (σ. 137 – 148). Κύπρος: Ευρωπαϊκό Πανεπιστήμιο Κύπρου.

Van Zanten, A., & Kosunen, S. (2013). School choice research in five European countries: the circulation of Stephen Ball’s concepts and interpretations. *London Review of Education, 11*(3), 239–255*.*doi:10.1080/14748460.2013.840984

1. Ως παγκοσμιοποίηση ορίζεται μια γενικευμένη τάση με στόχο την αλληλεξάρτηση μεταξύ των χωρών και την ενοποίησή τους πέραν του εθνικού τους πλαισίου (Van Zanten, 2005). [↑](#footnote-ref-2)
2. Επιλέχθηκε αυτή η ηλικία, καθώς τότε αρχίζει η προσχολική εκπαίδευση. [↑](#footnote-ref-3)